Der er langt mellem flygtninge og indvandrere fra ikkevestlige lande, der banker på døren hos eller sender en uopfordret mail til en virksomhed i jagten på et job.

Kun hver fjerde private virksomhed og hver femte offentlige arbejdsplads har fået direkte forespørgsler om job fra flygtninge og ikkevestlige indvandrere, viser ny analyse.

Nyhedsbrevet Agenda, der bliver udgivet af Dansk Arbejdsgiverforening (DA), har fået analysevirksomheden Wilke til at spørge de øverste personaleansvarlige i 1.001 virksomheder – 728 private og 273 offentlige – om de oplever at få »ansøgninger eller forespørgsler om job direkte fra ikkevestlige indvandrere eller flygtninge«.